## La Conselleria d’Habitatge rep més de 18.700 sol·licituds per a la convocatòria del Programa d’ajudes al lloguer general 2023

*** L'objectiu de les ajudes és facilitar l'accés a un habitatge o habitació en lloguer o cessió d'ús a sectors de població amb escassos mitjans econòmics
* Habitatge destina més de 18,4 milions d'euros per al lloguer
* El termini per a presentar les sol·licituds es va iniciar el 19 d'octubre i va concloure el 20 de novembre passat**

La Vicepresidència Segona i Conselleria de Serveis Socials, Igualtat i Habitatge ha rebut 18.772 sol·licituds amb motiu de la convocatòria d’ajudes del Programa d’ajudes al lloguer d’habitatges 2023-2024.

El termini de presentació de les sol·licituds es va iniciar el 19 d’octubre i va concloure el 20 de novembre passat. Per províncies, de les 18.772 sol·licituds rebudes, en corresponen 9.394 a la província de València, 6.342 a la província d’Alacant i 3.036 a la província de Castelló. El 90,29 % de les sol·licituds s’han presentat de manera telemàtica, enfront del 9,71 % que s’han presentat de manera presencial.

La quantia total de les ajudes ascendix a 18.436.600 euros, 13.981.800 dels quals corresponen al Pla estatal d’habitatges 2022-2025 i 4.454.800 euros a la Generalitat.

L’objectiu de les ajudes és facilitar l’accés a un habitatge o habitació en lloguer o cessió d’ús a sectors de població amb escassos mitjans econòmics, mitjançant l’atorgament d’ajudes per al pagament del lloguer.

Les ajudes es concediran pel termini de dos anys o 24 mensualitats com a màxim, que es correspondran amb les mensualitats generades durant el període comprés entre l’1 de gener de 2023 i el 31 de desembre de 2024.

La quantia de l’ajuda rebuda s’ajustarà a la situació socioeconòmica de les persones o les unitats de convivència, de manera que si els ingressos són més baixos, i amb determinades situacions especials, es podrà rebre un percentatge d’ajuda superior.

Fecha: 26/11/2023